הדי לאמאר

הדי לאמאר (; 9 בנובמבר 1914 – 19 בינואר 2000) הייתה ממציאה ושחקנית קולנוע אמריקאית יהודייה מומרת ילידת-אוסטריה, שנודעת בזכות המצאותיה וביניהן פיתוח טכנולוגיית שידור  גלי רדיו בדילוגי תדר ובזכות כיכובה בהוליווד.

ביוגרפיה
נולדה בשם הדוויג אווה מריה קיזלר (בגרמנית: Hedwig Eva Maria Kiesler) בווינה שבאוסטרו-הונגריה דאז, להורים יהודים ממוצא גליציאני והונגרי. עם זאת, אמה התנצרה לקתוליות, וכך גם גידלה אותה כנוצרייה. קיזלר התפרסמה בתחילת שנות ה-30 כשחקנית קולנוע. בשנת 1933 התפרסמה כאישה הראשונה שהופיעה בסרט "מהוגן" כשהיא חשופת חזה, בסרט הצ'כי "אקסטזה". הסרט עורר סערה ציבורית משום שהיה הראשון שהראה את פניה של אישה בעת אורגזמה, וכן עירום נשי. לימים טענה קיזלר כי מעולם לא הסכימה להצטלם כשהיא חשופת חזה, ושסצנת העירום הקצרה הושגה במרמה על ידי כך שהבמאי רכש מצלמות מקרבות במיוחד. 

זמן קצר לאחר מכן פגשה את פרידריך מנדל, איש עסקים אוסטרופשיסט עשיר. השניים נישאו בקארלסקירכה כאשר מנדל היה בן 33 ולאמאר בת 18. לאחר נישואיהם רכש מנדל את כל עותקי הסרט. מנדל היה מבכירי סוחרי הנשק באוסטריה ומקורב לגורמים במפלגה הנאצית, למרות שורשיו היהודיים. ביתם של קיזלר ומנדל הפך למוקד ביקורים של בכירי הפאשיסטים באירופה של שנות ה-30, בהם גם אדולף היטלר ובניטו מוסוליני. כך נחשפה קיזלר לסוגי הנשק והטכנולוגיות שהיו בידיהם. 

בשנת 1937 ברחה קיזלר לפריז והתגרשה מבעלה, שנהג להתעלל בה פיזית ורגשית. בפריז פגשה את ראש אולפני MGM לואי ב. מאייר, שבחר עבורה את שם הבמה "הדי לאמאר", על שם ברברה לה מאר, כוכבת הקולנוע האילם אשר מתה ב-1926. הדי לאמאר הופיעה בסרטים רבים בבריטניה ובארצות הברית. תפקידה המפורסם ביותר היה גילום דמותה של דלילה באפוס הקולנועי של דה מיל "שמשון ודלילה".

היא התפרסמה גם בזכות חלקה, במשותף עם המלחין ג'ורג' אנתייל, ברישום פטנט על טכנולוגיית שידור גלי רדיו בדילוגי תדר. המצאה זו הובילה, בשנות ה-50, לשימוש במערכות תקשורת צבאיות שהותקנו בספינות הצי האמריקאי. טכנולוגיה זו או דומה לה מונחת ביסודם של רבים מיישומי הרדיו המודרניים, בהם תקשורת סלולרית, בלוטות' ו-GPS.

אחד מציטוטיה המפורסמים: "כל בחורה יכולה להיות זוהרת. כל שעליה לעשות הוא לעמוד בשקט ולהיראות טיפשה". 

ב-9 בנובמבר 2015 הופיע שרבוט גוגל על שמה של לאמאר. 

ב-2018 החלה הפקה הוליוודית ביוגרפית על אודות חייה, בגילומה של גל גדות.

אסטרואיד 32730 Lamarr, שהתגלה ב-1951 על ידי קרל ריינמוט, נקרא על שמה. ההכרזה נעשתה באוגוסט 2019.

מעורבות בפלילים 
היא נעצרה פעמיים באשמת גנבה מחנויות (ב-1966 וב-1991), אך האישומים נגדה בוטלו.

חייה האישיים 
בסך הכול הייתה לאמאר נשואה לשישה בעלים. היו לה שלושה ילדים: את בנה הראשון היא אימצה יחד עם בעלה השני, התסריטאי והמפיק ג'ין מרקלי. לאחר נישואיה לבעלה השלישי, השחקן ג'ון לודר, שאימץ את בנה, נולדו להם בן ובת. 

היא נפטרה בשנת 2000 בביתה שבפלורידה. על פי בקשתה, פיזר בנה הצעיר את אפר גופתה ביערות וינה שבמולדתה אוסטריה.

לקריאה נוספת
 Hedy Lamarr. "Ecstasy and me: my life as a woman". Bartholomew House, 1966
 Barton, Ruth. "Hedy Lamarr: The Most Beautiful Woman in Film". Lexington: University of Kentucky Press, 2010.
 Rhodes, Richard. "Hedy's Folly: The Life and Breakthrough Inventions of Hedy Lamarr, the Most Beautiful Woman in the World". Doubleday, 2011.

קישורים חיצוניים

 הסרט "אלג'יר" בכיכובה לצפייה חינם ביוטיוב 
 
 
 
 
 
 
 הדי לאמאר,101 שנים להולדת הדי לאמאר - Google Doodle 
 הדי לאמאר: הנערה, הטורפדו והסלולר, בבלוג philoshit
 ד"ר איתמר ברנר, עשרה דברים שלא ידעתם על הדי לאמאר, מגזין להיסטוריה סגולה
 ד"ר ימימה חובב, הכוכבת היהודייה שהמציאה טורפדו, מגזין להיסטוריה סגולה
 
 
 

 
  How Hedy Lamarr Invented WiFi, Google Arts & Culture, 2019

הערות שוליים

ממציאות אמריקאיות
ממציאים אמריקאים
אישים שהונצחו בשדרת הכוכבים של הוליווד: קולנוע
פליטות רדיפות הנאצים
שחקניות קולנוע וטלוויזיה יהודיות אמריקאיות
ממציאים יהודים
אמנים שעל שמם כוכב לכת מינורי
יהודים מומרים אוסטרים
אמריקאיות שנולדו ב-1914
אמריקאים שנולדו ב-1914
אמריקאיות שנפטרו ב-2000
אמריקאים שנפטרו ב-2000